REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

18 Broj: 06-2/310-12

05. decembar 2012. godine

B e o g r a d

Z A P I S N I K

10. SEDNICE ODBORA ZA RAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 04. DECEMBRA 2012. GODINE

Sednica je počela u 14, 10 časova.

Sednicom je predsedavala Milica Dronjak, predsednica Odbora.

Sednici su prisustvovali članovi Odbora: Ninoslav Girić, Milanka Jevtović Vukojičić, Aleksandar Radojević, Ljiljana Lučić, Slavica Saveljić, Miroslav Markićević, Ivan Bauer i Saša Dujović, kao i zamenici odsutnih članova: Miodrag Linta (Ljiljana Miladinović) i Miletić Mihajlović (Mirjana Dragaš).

Sednici nisu prisustvovali članovi Odbora: Ranka Savić, Jovana Joksimović, Sanja Čeković, Dušica Morčev, Aleksandar Pejčić, kao ni njihovi zamenici.

Sednici je prisustvovala i Vesna Jovicki, narodna poslanica – zamenica člana.

Sednici su prisustvovali: Tomas Keli, direktor Nacionalnog demokratskog instituta u Srbiji sa saradnicom Jelenom Avramović, Jelena Kotević i Tatjana Prijić iz Ministarstva rada, zapošljavanja i socijalne politike, Gordana Rajkov, predsednica Centra za samostalni život osoba s invaliditetom Srbije, Radoje Kujović, sekretar Saveza gluvih i nagluvih Srbije, Dragiša Drobnjak, sekretar Saveza slepih Srbije, Zoltan Moldvai, predsednik i Stevan Markov potpredsednik Saveza amputiraca Srbije, Božidar Cekić, predsednik Saveza invalida rada Srbije, Željko Ilić, konsultant Foruma mladih s invaliditetom, Ivanka Jovanović, izvršna direktorka i Svetlana Vlahović, potpredsednica Nacionalne organizacije osoba s invaliditetom, Lepojka Mitanovski, predsednica NVO „Iz kruga“, Damjan Tatić, član Komiteta Ujedinjenih nacija za prava osoba s invaliditetom i Bojana Bego i Radoš Kerevica iz Centra za razvoj inkluzivnog društva.

Sednica je sazvana sa dnevnim redom

**Unapređenje položaja osoba sa invaliditetom u svetlu predstojećih zakonodavnih aktivnosti – a povodom 3. decembra, Svetskog dana za prava osoba sa invaliditetom**.

Otvarajući svečanu sednicu predsednica Odbora je podsetila da se ovom prilikom obeležava 3. decembar, Svetski dan za prava osoba s invaliditetom, koji je ustanovljen pre 20 godina - 1992. godine od strane Generalne skupštine UN. Istakla je da se širom sveta ovaj dan simbolično posvećuje nastojanjima da se unapredi položaj osoba s invaliditetom i omogući njihovo puno učešće u političkom, ekonomskom, društvenom i kulturnom životu zajednica u kojima žive. Svake godine ovaj dan ima svoju posebnu temu, a ove godine tema je „Uklanjanje prepreka radi stvaranja inkluzivnog i pristupačnog društva za sve“. Naglasila je da je Odbor ovaj dan, na sličan način, počeo da obeležava još 2007. godine, uvek uz učešće narodnih poslanika, predstavnika nadležnih državnih organa i organizacija, međunarodnih partnera i predstavnika organizacija osoba sa invaliditetom, bilo u formi okruglog stola, javnog slušanja ili svečane sednice Odbora.

Govoreći o velikom broju osoba s invaliditetom koje žive na granici ili ispod linije siromaštva (skoro 70%), istakla je da je dužnost svakoga od nas da zaštitimo ljudska prava i dostojanstvo osoba s invaliditetom koje je dodatno ugroženo siromaštvom. Procene su Svetske zdravstvene organizacije da između 10 i 15% ljudi u populaciji ima neki oblik invalidnosti, što znači da ih je u Srbiji 700.000 i više. I pored značajnog napora koji je država učinila na uspostavljanju pravnog okvira za unapređenje položaja osoba s invaliditetom, u periodu od 2004. do 2012. godine, donošenjem niza važnih zakona (počev od Zakona za sprečevanje diskriminacije osoba sa invaliditetom, Zakona o profesionalnoj rehabilitaciji i zapošljavanju osoba sa invaliditetom, Zakona o ratifikaciji Konvencije o pravima osoba sa invaliditetom UN 2009. godine do Zakona o socijalnoj zaštiti), ove osobe kao građani imaju malo pristupa institucijama, organima vlasti i procesima donošenja odluka, što rezultira njihovom nemogućnošću da utiču na sopstveni život, čime se direktno ugrožavaju njihova ljudska prava i njihovo osnovno dostojanstvo. Prepreke su brojne, od arhitektonskih barijera (nepristupačnosti javnim ustanovama, školama, javnom prevozu, centrima za socijalni rad), preko nedostatka socijalnih usluga podrške, do zapošljavanja. U tom smislu su osobe sa invaliditetom i dalje diskriminisane. Smatra da je jedan od glavnih razloga za to – nesprovođenje, odnosno nepotpuna primena važećih zakonskih odredbi, te je zato potrebno doneti dodatne konkretnije mehanizme i mere države, kako bi se poboljšala primena zakona i omogućilo eliminisanje postojećih uzroka diskriminacije. Istakla je da je ovu činjenicu prepoznao i Zaštitnik građana u Godišnjem izveštaju za 2011. godinu, te je predložio intenziviranje mera vaninstitucionalne zaštite.

Što se tiče predstojećih zakonodavnih aktivnosti u vezi sa položajem osoba s invaliditetom, predsednica je navela da predstoji donošenje Zakona o socijalnom preduzetništvu, Zakona o upotrebi znakovnog jezika, izmena Zakona o profesionalnoj rehabilitaciji i zapošljavanju osoba s invaliditetom, Zakona o javnim nabavkama i Zakona o osnovnom i srednjem obrazovanju. Takođe, neophodno je doneti i podzakonske akte za sprovođenje Zakona o socijalnoj zaštiti, koji tek treba da stvore mogućnost za organizovanje socijalnih usluga podrške u lokalnoj zajednici, radi školovanja i zapošljavanja osoba s invaliditetom, kako bi oni postali društveno angažovani i živeli kao ostali građani.

Obraćajući se narodnim poslanicima ispred Ministarstva Jelena Kotević je rekla da je ove godine Ministarstvo u Palati Srbije organizovalo okrugli sto sa temom „U susret usvajanju zakona o upotrebi znakovnog jezika“. Govoreći o aktivnostima koje je Sektor za zaštitu osoba s invaliditetom, u prethodnih godinu dana preduzeo na polju unapređenja položaja osoba s invaliditetom, najpre se osvrnula na zakonodavne aktivnosti. Pored rada na implementaciji propisa koje je i predsednica Odbora navela – Zakona o sprečavanju diskriminacije osoba s invaliditetom, Strategije unapređenja položaja osoba s invaliditetom, kao i Konvencije o pravima osoba s invaliditetom, koja je 2009. godine, kada je ratifikovana u Parlamentu, postala sastavni deo unutrašnjeg prava, Ministarstvo je zajedno sa svojim partnerima, predstavnicima organizacija osoba s invaliditetom, učestvovalo i u drugim aktivnostima, kao npr. u izradi Inicijelnog izveštaja o primeni Konvencije UN o pravima osoba s invaliditetom. Pored toga, zajedno sa predstavnicima Tima za smanjenje siromaštva, urađena je analiza sprovođenja Strategije za unapređenje položaja OSI, za period 2007-2012. godina. U oblasti usaglašavanja domaćih propisa sa propisima EU, u cilju osiguranja nesmetanog kretanja osoba s invaliditetom i prava na korišćenje parking prostora, kroz pilot projekat uvedena je jedinstvena parking nalepnica, u skladu sa standardima EU, koja je zvanično počela da važi 1. januara 2012. godine. Osnovni cilj je bio rešavanje problema sa kojima su se susretale ove osobe koje koriste putničko vozilo, odnosno, nemogućnosti da sa jednom istom nalepnicom parkiraju vozilo na teritoriji više jedinica lokalne samouprave. Takođe urađena je baza podataka za izradu povlastica za javni prevoz za osobe s invaliditetom i njihove pratioce. U saradnji sa partnerima iz Saveza gluvih i nagluvih Srbije završena je radna verzija zakona o upotrebi znakovnog jezika, koja će uskoro biti na javnoj raspravi. U okviru usluga koje Ministarstvo već dugi niz godina podržava na lokalnom nivou, kao i finansijske podrške koja se lokalnim udruženjima pruža za sprovođenje ovih usluga, obezbeđena je implementacija ovog zakona i pre nego što je stupio na snagu, finansiranjem rada 40 kancelarija za znakovne prevodioce. Kad je reč o partnerskom odnosu i saradnji s organizacijama OSI, jedan od osnovnih ciljeva Sektora za zaštitu OSI jeste upravo razvoj ove saradnje, tako da su i ove godine, kao i prethodnih, prilikom raspisivanja svih konkursa za podnošenje predloga projekata u cilju unapređenja njihovog položaja, prioriteti utvrđivani zajedno sa predstavnicima Nacionalne organizacije OSI. Urađeno je mnogo i na uklanjanju arhitektonskih barijera, odnosno postavljene su rampe na ustanove od javnog značaja i druge objekte od opšteg interesa u devet gradova u Srbiji, a izvršena je i adaptacija objekata u 19 gradova, kako bi se prostorije udruženja osoba sa invaliditetom prilagodile njihovim potrebama. Ove godine se završava projekat DILS – pružanje unapređenih usluga na lokalnom nivou, koji je realizovan sredstvima odobrenim na osnovu sporazuma o zajmu, zaključenom u 2009. godini između Međunarodne banke za obnovu i razvoj i Republike Srbije. Osnovni cilj ovog projekta je bio da nakon isteka implementacije, doprinese uvođenju novih usluga i aktivnosti koji se finansiraju iz budžeta RS i značajnom podizanju kvaliteta postojećih. Značajno su unapređeni i kapaciteti organizacija i udruženja OSI, kroz edukaciju u pripremi predloga projekata, kao i upoznavanjem sa strateškim pravcima Ministarstva u podršci razvoja lokalnih usluga. Poboljšane su i usluge koje se odnose na prevenciju institucionalizacije i deinstitucionalizacije, naročito projekti stanovanja uz podršku za osobe s invaliditetom, kao i projekti finansiranja dnevnih boravaka za ove osobe. S tim u skladu od 2006. godine za 24% smanjen je broj korisnika na trajnom smeštaju u nekoj od ustanova socijalne zaštite. Kad je reč o planovima Ministarstva i aktivnostima Sektora za zaštitu OSI u narednom periodu, među najznačajnijim je, kao što je već rečeno, usvajanje zakona o upotrebi znakovnog jezika, kao i izrada zakona o evidencijama, što će stvoriti preduslov za izradu jedinstvene baze podataka. Dosta se očekuje i od rezultata narednog popisa stanovništva, a prilikom poslednjeg su, zajedno sa Republičkim zavodom za statistiku, uvedena i dva posebna pitanja koja su se odnosila na invalidnost članova domaćinstva, pa će se ukrštanjem svih podataka dobiti precizniji podaci o broju osoba s invaliditetom, po tipu invalidnosti i o uslovima u kojima žive. Pored navedenog, u planu je i usvajanje zakona o ograničenju i zaštiti pojedinih prava i sloboda, a odnosi se na osetljivo pitanje potpunog lišavanja poslovne sposobnosti. Ministarstvo će pružiti podršku svim organizacijama OSI koje budu zainteresovane za osnivanje socijalnog preduzeća, a već je pri kraju postupak izrade zakona o socijalnom preduzetništvu i zapošljavanju u socijalnim preduzećima, koji će se jednim delom odnositi na osobe s invaliditetom.

Tomas Keli je izrazio zadovoljstvo zbog činjenice da organizacije osoba sa invaliditetom sarađuju sa Ministarstvom i Narodnom skupštinom na unapređenju položaja ovih osoba. Cilj NDI u Srbiji jeste povezivanje građana sa njihovim predstavnicima u parlamentu. Pomenuo je Gordanu Rajkov kao osobu sa kojom NDI već duže vremena sarađuje i čije inicijative stalno doprinose daljoj borbi i edukaciji u ovoj oblasti.

Jelena Avramović je istakla da je cilj rada NDI u Srbiji, između ostalog i podsticanje rasprave o pitanjima u vezi sa položajem osoba sa invaliditetom u okviru Narodne skupštine i u saradnji sa odborom, a radi unapređenja njihovog položaja, uz eventualno obrazovanje neformalne grupe za pitanja OSI, kako bi organizacije koje se bave ovim pitanjima lakše mogle da učestvuju u izradi zakonskih propisa kojima se reguliše ova oblast.

U diskusiji su učestvovali: Gordana Rajkov, Ivanka Jovanović, Radoje Kujović, Božidar Cekić, Zoltan Moldvai, Milica Dronjak, Tatjana Prijić, Dragiša Drobnjak, Damjan Tatić, Ivan Bauer, Milanka Jevtović Vukojičić, Ljiljana Lučić, Svetlana Vlahović, Slavica Saveljić i Miroslav Markićević.

Gordana Rajkov je zahvalila predsednici Odbora na razumevanju koje je pokazala prema inicijativi da se svečanom sednicom obeleži Svetski dan za prava OSI. jer je za predstavnike ovih organizacija veoma značajno ostvarivanje neposrednog kontakta sa poslanicima. Rekla je da je u prethodnih pet godina saradnje između organizacija OSI i Parlamenta, pokušavala da se bavi ovim pitanjima u svojstvu narodnog poslanika. Međutim, istakla je i to da u aktuelnom skupštinskom sazivu osobe sa invaliditetom nemaju svog direktnog predstavnika, kao što ni na listama političkih partija na parlamentarnim izborima nije bilo predstavnika ove populacije. Centar za samostalni život OSI, zajedno sa Nacionalnom organizacijom OSI, za narednu godinu planira projekat, za koji se nada da će dobiti sredstva od EU, a koji bi omogućio više rada sa poslanicima, u vidu susreta i dogovora.

Ivanka Jovanović je istakla da su se predstavnici različitih organizacija osoba s invalidtetom pre šest godina udružili u Nacionalnu organizaciju OSI Srbije, kako bi zajedničkim snagama i u partnerstvu sa državom, radili na unapređenju položaja osoba sa invaliditetom i ostvarivanju zajedničkih interesa i potreba. Smatra da je važno nastaviti održavanje tradicije obeležavanja ovog dana u Skupštini, budući da se pitanje invaliditeta već godinama posmatra kao pitanje ljudskih prava, te da se njime mora baviti multisektorski i multidisciplinarno, što podrazumeva saradnju sa državom, uključujući sve nivoe vlasti, do lokalnih samouprava, ali pre svega sa Narodnom skupštinom, kao najvišim zakonodavnim organom. Rekla je da ove organizacije očekuju da ih Narodna skupština, kroz različite vidove saradnje, podrži u primeni i realizaciji donetih zakona, jer je njihova nedovoljna primena upravo jedan od razloga za diskriminaciju i isključenost iz mnogih segmenata društvenog života. Naglasila je značaj Zakona o socijalnoj zaštiti za ovu populaciju, ali je takođe ukazala i na potrebu donošenja podzakonskih aktata za njegovu potpunu primenu. Osim toga, od Skupštine očekuju podršku i u donošenju novih propisa. Naime, organizacije OSI smatraju da bi bilo neophodno doneti zakon o organizacijama osoba sa invaliditetom, iako postoji opšti zakon o udruženjima građana, jer isti ne reguliše u dovoljnoj meri sva pitanja koja su od značaja za rad invalidskih organizacija. Naglasila je da ove organizacije za članove imaju osobe sa različitim potrebama, da pojedina prava ostvaruju kroz različite propise, međutim mnogo je onih prava koja su specifična samo za ovu grupu ljudi, što je jedan od arumenata za donošenje posebnog zakona. Ovo bi omogućilo i jasnije kriterijume i načine finansiranja, čime bi bila obezbeđena održivost ovih organizacija, a takođe bi jasnije bile propisane njihove obaveze prema državi i u vezi sa članstvom. Očekuju da će rad na ovom zakonu biti zajednički i da će se Srbija u što skorije vreme naći u redu zemalja koje već imaju ovakav propis.

Radoje Kujović je rekao da Savez gluvih i nagluvih Srbije naredne godine obeležava 70 godina svog postojanja. Pohvalio je tradiciju obeležavanja ovog dana u Narodnoj skupštini i istakao da je saradnja organizacije koju predstavlja sa resornim ministarstvom vrlo dobra, što pokazuje i najavljeno donošenje zakona o upotrebi znakovnog jezika. Pozvao je i članove Odbora na učešće u javnoj raspravi i zamolio za podršku zakonu, kad on uđe u skupštinsku proceduru. Međutim, istakao je i da ova organizacija nema razvijenu saradnju sa ostalim resornim ministarstvima, posebno u pogledu primene određenih zakona npr. u oblasti obrazovanja, zdravlja itd. Osim toga, rekao je da bi bilo dobro kad bi i gluvim licima bilo omogućeno praćenje skupštinskih zasedanja putem TV prijemnika, ako ne u celosti, makar delova sa konferencija za štampu.

Božidar Cekić je rekao da je u poslednje vreme dosta rađeno na izradi propisa za kategoriju lica koja pripadaju invalidima rada. Naglasio je neophodnost kontrole sprovođenja zakona u praksi. Naveo je kao veoma značajno to što su članovi ove organizacije na različitim okruglim stolovima uspešno informisani o svojim pravima, i to zahvaljujući konkursima koje je organizovalo Ministarstvo, na kojima su za svoje projekte dobijali sredstva. Kao jedan od važnijih propisa u ovoj oblasti, istakao je Zakon o profesionalnoj rehabilitaciji i zapošljavanju osoba sa invaliditetom. Smatra da je zakon veoma dobar, ali da se u praksi često dešava da poslodavci nisu voljni da zaposle osobu sa invaliditetom. Stoga smatra da bi novcem dobijenim od kazni koje poslodavci plaćaju zbog neispunjavanja obaveze zapošljavanja, moglo da se pomogne organizacijama osoba sa invaliditetom. Takođe zamolio je za podršku Odbora i u budućnosti prilikom donošenja zakona iz ove oblasti.

Zoltan Moldvai je rekao da je Savez amputiraca mlada organizacija u okviru Nacionalne organizacije OSI, ali da se broj amputiranih osoba u Srbiji svakodnevno povećava. Istakao je da bi bilo dobro da današnjoj sednici prisustvuje i resorni ministar, kako bi predstavnici organizacija osoba s invaliditetom mogli u direktnom kontaktu da iznesu svoje viđenje situacije u ovoj oblasti. Pohvalio je upravu Grada Subotice koja radi na uvođenju specijalističkih stomatoloških i ginekoloških ordinacija, pristupačnih za osobe sa invaliditetom i rekao da bi i druge lokalne samouprave, u okviru svojih nadležnosti, mogle da učine nešto za ovu kategoriju ljudi.

Tatjana Prijić je rekla da je pohvalno što predstavnici organizacija osoba sa invaliditetom žele kontakt sa ministrom, ali s obzirom na to da zbog brojnih obaveza ministar danas nije bio u mogućnosti da prisustvuje sednici, prisutne predstavnice Ministarstva će se postarati da sve što je na sednici rečeno, bude preneto i ministru.

Dragiša Drobnjak je pohvalio inicijativu Odbora za organizovanje sednica povodom obeležavanja 3. decembra, ali je istakao da bi ovu ideju možda trebalo proširiti i na ostale skupštinske odbore, budući da su organizacije osoba sa invaliditetom zainteresovane i za aktivnosti ministarstva obrazovanja, zdravlja, kulture itd, te bi bilo dobro da imaju prilike da čuju šta je u ovim oblastima urađeno kad su u pitanju osobe sa invaliditetom. Kad je reč o kategorizaciji ovih osoba, rekao je da je način na koji se ona kod nas vrši u svetu uveliko prevaziđen i da se na tom polju već decenijama nisu desile nikakve promene. Smatra da bi izmenama i dopunama zakona, ovu oblast trebalo unaprediti, u skladu sa razvojem medicine, tehnologije, prava (posebno na način na koji je to uređeno u zemljama EU), kako bi se došlo do pravednije i realnije društvene podrške osobama sa invaliditetom.

Damjan Tatić se skupu obratio u svojstvu člana Komiteta UN, koji predstavlja jedno od deset tela UN nadležno za praćenje sprovođenja Konvencije o pravima osoba sa invaliditetom. Izrazio je zahvalnost za ono što je u prethodnom periodu urađeno na unapređenju položaja osoba sa invaliditetom (donet je i veliki broj propisa, počev od onih namenjenih samo ovim osobama, ali i opštih u kojima se nalaze odgovarajuće odredbe koje se odnose i na njih). Govoreći o jednom od osnovnih preduslova za samostalan život osoba s invaliditetom, osvrnuo se na „pristupačnost“. Rekao je da su u planu izmene i dopune Zakona o izgradnji i planiranju, koji je usvojen 2009. godine, a da je već zakon iz 2006. godine sadržao odredbe o obaveznosti standarda pristupačnosti. Tatić je naveo da i u ovoj oblasti postoji jaz između slova zakona i onoga što se primenjuje u praksi. Naime, u vreme kad je zakon donošen, Nacionalna organizacija OSI je pripremila amandman kojim se izričito branilo da novi objekat dobije građevinsku i upotrebnu dozvolu, ukoliko ne postoji dokaz o poštovanju standarda pristupačnosti. Međutim, tad su u Ministarstvu tvrdili da će ovo biti uređeno podzakonskim aktom, dok se sad, nakon donošenja podzakonskog akta koji uređuje ovu oblast, tvrdi da nije dozvoljeno uređivati materiju koja je već uređena zakonom, niti je moguće propisati monitoring širi od već propisanog. Stoga je Nacionalna organizacija stupila u pregovore sa Ministarstvom da se ili kroz pravilnike, ili prilikom predstojećih izmena zakona, urede svi aspekti pristupačnosti. Pristupačnost podrazumeva i dostupnost informacijama i komunikaciju, pa je u tom smislu Nacionalna organizacija stupila u kontakt sa Ministarstvom kulture i informisanja, koje priprema set novih zakona iz oblasti javnog informisanja i već su pripremljene radne verzije predloga u pogledu garantovanja dostupnosti informacijama. Rekao je da ove organizacije očekuju od Narodne skupštine da saradnja, koja je obeležavanjem ovog dana već postala tradicionalna, bude nastavljena i narednih godina, kao i da poslanici svojim delovanjem doprinesu da osobe sa invaliditetom prestanu da budu nevidljive, što je poslednjih godina delimično već i postignuto.

Ivan Bauer je povodom zahteva gluvih i nagluvih osoba da budu bolje informisane rekao da trenutno ne postoje uslovi da javni servis obezbedi prevodioca za znakovni jezik za prenose skupštinskih zasedanja. Međutim, predložio je da Odbor pokrene inicijativu da RTS napravi specijalnu emisiju koja bi bila emitovana na kraju skupštinskog dana i u kojoj bi bilo sažeto preneto sve o čemu je u toku radnog dana bilo reči. Rekao je da ovo nije novina i da državne televizije pojedinih zemalja već imaju ovakve emisije. Smatra da bi ovakva inicijativa trebalo da bude podržana, a time bi bio učinjen prvi korak, te bi gluve i nagluve osobe za početak bile informisane makar o najvažnijim dešavanjima tokom skuštinskih zasedanja.

Milanka Jevtović Vukojičić je izrazila zadovoljstvo povodom činjenice da su osobe sa invaliditetom poslednjih godina konačno postale „vidljive“. Najveću zaslugu za to i za pružanje podrške osobama s invaliditetom pripisuje Ministarstvu rada, zapošljavanja i socijalne politike, najpre zbog donošenja relevantnih propisa. Međutim, takođe smatra da bi Ministarstvo više pažnje trebalo da posveti donošenju podzakonskih akata. Složila se da su u smislu podrške osobama s invaliditetom, podjednako važni i sistemi zdravlja, obrazovanja, penzijsko-invalidksog osiguranja itd, odnosno da prava podrška i pomoć podrazumevaju umreženost svih sistema, a takođe je neohodan i adekvatan partnerski odnos. Podržala je malopre pomenutu inicijativu Ivana Bauera i rekla da će se kao narodni poslanik zauzeti za održivost organizacija osoba s invaliditetom, kao i za obezbeđivanje više sredstava u budžetu za njihov rad.

Ljiljana Lučić je rekla da takođe deli osećanje da je partnerskim odnosom, u prethodnih desetak godina, mnogo toga urađeno na podršci osobama sa invaliditetom. Smatra da je ključni trenutak (oko 2000. godine) bio napuštanje prevaziđenog koncepta posmatranja ovih osoba isključivo kroz prizmu zdravstva, odnosno baziranjem politika na konceptu ljudskih prava i društvene uključenosti. Ovo naravno ne znači da se ne treba fokusirati i na probleme koji su i dalje vidljivi, od kojih su neki rezultat preambicioznih zakona i rešenja koja još uvek ne odgovaraju materijalnim mogućnostima zemlje, a sa druge strane, i dalje predstoji veliki posao koji se odnosi na dalju senzibilizaciju različitih nivoa vlasti koji se nalaze u lancu odgovornosti. Smatra da lokalne samouprave imaju veliku ulogu, te da ih treba i ohrabriti, ali im i finansijski pomoći u realizaciji svgj dela odgovornosti na unapređenju položaja osoba sa invaliditetom. Međutim, osim materijalnog aspekta, takođe je istakla kao objektivno primetan nedostatak podzakonskih akata. Smatra da je jedan od razloga za to što napredak nije veći nedostatak interresorne saradnje, što ne zahteva velika sredstva, već bolje povezivanje. Mišljenja je da se porodicama koje imaju osobe sa invaliditetom treba obezbediti dodatne mere podrške, naročito sad u ekonomskoj krizi i pri padu životnog standarda. Nažalost, prema rečima Ljiljane Lučić u budžetu za narednu godinu nisu obezbeđena sredstva za ove svrhe, odnosno nema novih programa i mera, te pretpostvalja da u 2013. godini ne treba ni očekivati bilo kakav novi oblik podrške za ovu kategoriju ljudi.

Svetlana Vlahović je zamolila za podršku inicijativama koje se odnose na sve kategorije invaliditeta, a posebno je izdvojila inicijative koje u većoj meri pomažu biološkim porodicama, budući da nedostaju materijalna davanja i finansijska podrška u dovoljnoj meri. Istakla je da povremeno dolazi do nezadovoljstva bioloških roditelja zbog medijskog afirmisanja hraniteljskih porodica. Smatra da se većim ulaganjima u biološke porodice, kvalitet njihovog života podiže dugoročno, bilo da je u pitanju dete ili odrasla osoba s invaliditetom, a utiče se i na prevenciju nekih drugih problema, između ostalog i na prevenciju većeg pritiska na socijalna davanja i ustanove. Osim toga, više pažnje bi trebalo posvetiti inicijativama koje utiču na razvijanje politike zaštite dece u Srbiji. Istakla je da je nasilje nad osobama sa invaliditetom, od dece do starijih osoba, vrlo malo istražena oblast, a svakako nije prevenirana. Za ovo nedostaju mehanizmi, naročito tela za prevenciju i praćenje prava deteta, te bi trebalo više pažnje posvetiti formiranju ovakvih tela i na nacionalnom i na lokalnom nivou.

Slavica Saveljić je pohvalila izlaganje predstavnika Ministarstva iz Sektora za zaštitu osoba s invaliditetom, rekavši da je kroz sažeto izlaganje dobijeno dosta preciznih podataka o aktivnostima Ministarstva u ovoj oblasti. Takođe je pohvalila dobru saradnju Sektora, ne samo sa organizacijama osoba sa invaliditetom, već i sa jedinicama lokalnih samouprava, iz čega su proizašli vidljivi rezultati. Kao značajno za dobre rezultate je istakla i okupljanje različitih organizacija osoba s invaliditetom u jednu, Nacionalnu organizaciju i zajedničko nastupanje pred institucijama, u cilju rešavanja brojnih problema ovih osoba.

Miroslav Markićević je istakao da osobe sa invaliditetom ne bi trebalo da budu u centru pažnje samo na ovaj dan, već svakog dana u godini. Osvrnuo se na svoja zalaganja kao poslanika, kad su u pitanju problemi osoba sa invaliditetom, a istakao je i da bi više pažnje trebalo posvetiti praktičnoj, odnosno finansijskoj strani ovog pitanja, te je pomenuo da bi izvesna sredstva u ove svrhe mogla da se dobiju i od tzv. duvanskog dinara. Pohvalio se da dolazi iz grada u kom se vodi računa o tome da ne bude arhitektonskih barijera. Međutim, smatra da je to osnovno i da bi još mnogo toga drugog trebalo i moglo da se učini, ali je ponovio da su za sve neophodna finansijska sredstva.

Predsednica Odbora je na kraju istakla da će Odbor, u skladu sa svojim nadležnostima i u saradnji sa Vladom, organizacijama osoba s invaliditetom i ostalim institucijama, nastaviti da utiče na stvaranje društva u kome će u što većoj meri biti osigurana dobrobit svim njegovim članovima i u kome će postojati uslovi za najviši stepen socijalne uključenosti osoba s invaliditetom. Iako je Odbor ograničen u pogledu nadležnosti, kao što je i Ministarstvo ograničeno sredstvima u budžetu, obećala je da će ubuduće više pažnje biti poklanjano kontroli primene postojećih zakona, što će takođe doprineti opštem boljitku društva. Zahvalila je svima na učešću, a Gordani Rajkov i Nacionalnom demokratskom institutu na podršci u organizovanju današnje svečane sednice.

Sednica je završena u 15, 45 časova.

SEKRETAR PREDSEDNICA

Žužana Sič Levi Milica Dronjak